|  |  |  |
| --- | --- | --- |
| **Referat fra møte i Kirkerådet Gran Canaria** | | |
| **Tid:** | Kl 12:00-14:15 |  |
| **Dato:** | Torsdag 28.11.2024 |
| **Sted:** | **«Hjerterommet»** |

*Til stede: Daniel Holt - kirkerådsleder*

*Elin Gåsland - innvalgt medlem -nestleder*

*Liv Kolstad - innvalgt medlem -sekretær*

*Anne Liv Egholm Kirknes – 1. vararepresentant – stemmerett alle saker unntatt Sak 27*

*Svein Stokman – 2. vararepresentant – til stede en del av møtet*

*Edward Hulbak – 3. vararepresentant*

*Lis-Ann Sylling - representant konsulatet*

*Ingunn Dalan Vik – sjømannsprest- til stede ved innledning og Sak 27*

*Trine Pettersen Lohne - ansattes representant*

*Ragnar Petersson - vikarierende sjømannsprest fra 1. desember - stemmerett på alle saker unntatt Sak 27.*

*Forfall: Mirjam Wåge – representant Den norske skole Gran Canaria*

Ingunn åpnet og fokuserte på Den lille bibel og 1. Joh 4 om Guds kjærlighet.

**SAKSLISTE:**

|  |  |
| --- | --- |
| **Sak 19/2024** | **Registrering av møtedeltakere, godkjenning av innkalling og saksliste** |
| -Registrering av møtedeltakere og stemmeberettigede  -Godkjenning av innkalling.  -Godkjenning av saksliste |
| **Vedtak:**  Registrering, innkalling og saksliste ble godkjent. |

|  |  |
| --- | --- |
| **Sak 20/2024** | **Informasjon ved kirkerådsleder** |
| **Ekstraordinær generalforsamling i Sjømannskirken 25.11.2024.**  Ekstraordinær generalforsamling ble avholdt på bakgrunn av ønske om å kunne gjennomføre generalforsamlingen digitalt ved behov, noe som krever endring av grunnreglene.  Møtet ble avholdt på mail og resultatet av avstemningen er ikke mottatt per nå.  **Ordinær generalforsamling i Sjømannskirken juni 2025**  Saker til ordinær generalforsamling kan fremmes fra Kirkerådet. Daniel videreformidler.  **Status Gudstjenesteutvalg (GU) og Frivillighetsutvalg (FriU)**  Arbeidet med utvalgene har pågått i høst. Oppstartsmøte for begge råd avholdes inneværende uke. Kandidater ble foreslått av de faste medlemmene i Kirkerådet og drøftet i stab før forespørsel. Alle sa ja til vervene. Utvalgene har god støtte fra Kirkerådet i oppstarten.  Etter drøfting i møtet der det framkom at det per nå var tung deltagelse fra Kirkerådet i de foreslåtte utvalgene. Det foreslått at det på sikt, ved blant annet å endre møtetidspunkt, kan engasjere flere utenfor Kirkerådet. Videre framkom at GU må forholde seg til Den norske kirkes liturgi og Tjenesteordning for prester.  Øivind ser positivt på utvalgene som en stabil bemanning i forhold til stab som kommer og går.  Følgende har sagt ja til vervene i utvalgene:  GU; Ragnar Petersson/Ingrid Vad Nilsen (disse deler prestetjenesten), Daniel Holt, David Tangen, Ingvild Halderaker, Odd Erik Johansen, + en til.  FriU; Are Angel Steffensen, Elin Gåsland, Anne Liv Egholm Kirknes, Svein Stockman, Daniel Holt, Marit Langballe, Nathalie Johansen.  Det ble foreslått at utvalgene skal utgå fra Kirkerådet. Denne endringen framgår av vedlagte mandater.  **Kommunikasjon mellom Kirkeråd i Spania**  I Spania og på Kanariøyene er det flere sjømannskirker med mange fellesnevnere. Daniel har tatt initiativ til å etablere kontakt mellom kirkerådene der også operativ leder Lise Tørnby er med fra hovedkontoret. Samhandling med kirkerådene føyer seg inn i ønsket om mer samhandling mellom Spania-kirkene framover, da alle sjømannskirkene i Spania ligger under ett organisasjonsnummer.  Kirkerådet i Den norske kirke har utarbeidet et kursprogram om frivillighet med bakgrunn i forskning der VID har ledet arbeidet. Kursprogrammet svarer på mange spørsmål flere Spania-kirker har vært opptatt av, og flere er i ferd med å gjennomføre kurset. |
| **Vedtak**:  Rådet tok informasjon om endring i forbindelse med generalforsamling i Sjømannskirken sentralt til orientering.  Rådet tok informasjon om kommunikasjon mellom kirkeråd i Spania og kursprogram om frivillighet til orientering.  Rådet vedtok endring i mandater til utvalgene og at disse utgår fra Kirkerådet på Gran Canaria. |

|  |  |
| --- | --- |
| **Sak 21/2024** | **Status ved daglig leder** |
| **Bemanning**  Ingunn slutter per 01.12.24. Ragnar overtar formelt rollen som vikarierende sjømannsprest fram til 01.03.25 – Ingrid Vad Nilsen og Ragnar veksler på tjenesten. Ingrid er sesongprest ut året. Karl Hjelmeland er vikarierende sjømannsprest i perioden 05.01-30.04.25. Ny sjømannsprest Einar Weider tiltrer 01.06.25.  **Økonomi**  Det arbeides fortsatt med budsjett for 2025. Hovedkontoret har forventning om overskudd for stasjonen, mens det med dagens aktivitet og bemanning ligger an til underskudd. De store utgiftspostene er ut- og hjemreiser, husleie og bemanning. Hovedkontoret er utfordret på at Gran Canaria er en stor stasjon og Øivind har utfordret Bergen på om det er ønskelig med redusert aktivitetsnivå for ikke inntektsgivende aktiviteter som for eksempel diakoni og deler av barne- og ungdomsarbeidet. Det er ønskelig i løpet av ca 1 uke å ferdigstille et budsjett i balanse for 2025.  Øivind informerte videre som følger:  Sesongarbeidere og praktikanter er rimelige stillinger.  Julebasar: 1% mindre inntekt enn i fjor – 25 195,77 Euro i 2024 Evaluering foretas og det sendes ut spørreskjema med oppfordring til tilbakemeldinger vedrørende julebasaren i nyhetsbrevet.  I forkant av basaren var det innspurt på SPLEIS på stoler – resultatet ble 160.000.  Det er ønskelig å se inntekter fra alle basarer som arrangeres i løpet av året under ett.  **Drift og konsept**  Det jobbes godt i alle aktiviteter og det er stort spenn med mange ulike typer mennesker og mange aldersgrupper. Kirke og business går hånd i hånd. Det arbeides med klima og det tas tak i ting underveis – det er ønskelig å underbygge med evalueringer og gode argumenter når ting må endres.  Det er alltid diskusjon; kirke versus kafé; hva er viktigst – viktig å ha bevissthet om at kafeen underbygger det å være kirke osv.  Det er ønskelig å invitere til evaluering av familieonsdagen, som har vært et pilotprosjekt i høst. Familieonsdagens målsetting er å være et møtested, ikke et spisested. Det er færre som kommer og spiser enn på den tidligere familiemiddagen, men det har vært et jevnt antall deltagere.  **Bærekraft**  Spørsmålet om bærekraft i forbindelse med tilbakemeldinger på bruk av engangsutstyr i papp og plast har vært diskutert med Daniel. Flere ting skal gjennomgås med tanke på bærekraft; bl.a. vannforbruk og strøm, reisevirksomhet mv. Forholdene på Gran Canaria må også hensyntas i vurdering av bærekraft.  Det framkom at frivillige eventuelt kan engasjeres til bl.a oppvask.  Signaleffekten utad bør tas med i betraktning i forbindelse med bruk av engangsutstyr.  Samhandling med andre Spania-kirker ble også nevnt i denne forbindelse.  **Diakoni**  Sosialsaker tar en del ressurser i diakonien, men det har vært en rolig innledning til høysesongen med færre henvendelser, men det har tatt seg opp nå.  Familieveiviseren er et verdifullt tilskudd i arbeidet både i samarbeid og med kompetanse.  Rollen til Konsulatet har vært som tidligere. |
| **Vedtak:**  Rådet tok informasjonen til orientering. |

|  |  |
| --- | --- |
| **Sak 22/2024** | **Program vårsemesteret** |
| **Foreløpig vårprogram:**  Øivind informerte om at vårprogrammet bygger på programmet fra vinterhalvåret, og er gjennomgått med stab. Det er et langt spenn mellom nyttår og påske i 2025, og det er ønskelig å legge inn en Fest på kjerka, kveldsbønn med kveldsmat el.l. Det er foreslått å legge inn bibeltimer eller «salmekveld» på formiddagen torsdager annenhver uke.  Småbarnstreffet videreføres. Programmet låses 02.01.24.  Videre framkom følgende i møtet:  Småbarnstreff 0 – 6 år på tirsdager har vist seg å være en suksess. Nye kontakter med nye brukergrupper er etablert og flere kommer innom fra markedet. Det framkom i møtet at tirsdag er den travleste dagen i uka, og at det kan være trangt om plassen. Det planlegges evaluering av småbarnstreffet.  Det ble foreslått at torsdagskvelder og andre tiltak kan drives av frivillige medarbeidere. Det er begrenset tid for staben, og ansvarlige frivillige kan gjerne benyttes til gjennomføring av tiltak.  Det ble informert om Los Amigos, som var en frivillig gruppe som for noen år tilbake hadde selvstendig ansvar for lørdagskvelder, lodd til Nabohjelp, turer mv fra 2006. |
| **Vedtak:**  Rådet støtter programskisse for våren 2025. |

|  |  |
| --- | --- |
| **Sak 23/2024** | **Forslag om Lørdagspizza på kirka** |
| Forslaget går ut på å invitere til Lørdagspizza på kirka med frivillige ressurser i sesongen som et fellesskapsbyggende og dialonalt tiltak. Tiltaket ble foreslått på bakgrunn av ønske fra flere som har savnet et trygt tilbud på lørdagskvelden og frivillige medarbeidere som ønsker å delta for å muliggjøre tiltaket. Tiltaket skal være selvbærende økonomisk og skal drives kun av frivillige medarbeidere uten å belaste stabsressurser. Tilbudet kan for eksempel gjennomføres annenhver lørdag og tilpasses eventuelle andre arrangement som TOL-tiltak mv. Liv presenterte forslaget i henhold til vedlagte saksframlegg som ble drøftet i møtet. Følgende framkom:  Det er spesielt strengt for deltagelse av eventuelle mindreårige i Spania. De må ha fullmakt fra foreldre om lov til å delta – om det skulle være aktuelt for denne gruppa.  Politiet er interessert i informasjon hvis uheldige observasjoner gjøres.  Praktiske detaljer som økonomi, bruk/eventuelt ikke bruk av kasse mv må løses.  Kompetanse på samtale kan være nødvendig og drøftes før oppstart.  Det er ønskelig å informere om Lørdagspizza på kirka på Frivillighetsfesten 05.12.24.  Øivind framholdt at framlegget var godt begrunnet og at forslaget må kunne gjennomføres slik det er beskrevet. Forslaget tas opp i staben til informasjon. |
| **Vedtak:**  Rådet støtter tiltaket Lørdagspizza på kirke og går inn for å ha dette som et prøveprosjekt fra Januar. Man kommer tilbake til hvor ofte det kan være – Øivind tar saken opp i staben i forbindelse med vårprogrammet som vedtas senest 02.01.25. |

|  |  |
| --- | --- |
| **Sak 24/2024** | **Trosopplæring for voksne** |
| Foredrag/bibeltimer har vært etterlyst. Det planlegges et slikt tiltak på dagtid i åpningstiden. Ragnar informerte om forslaget som planlegges annenhver onsdag i forkant av middagsbønnen kl 11-12 – tema kan være foredrag, bibeltime, samtale om prekentekst, en bibelprat el.l.  Det ble bemerket at det tidligere har vært lignende tiltak fra kl 10 – utenom kirkas åpningstid.  Det ble uttrykt takknemlighet og at mange vil sette pris på tilbudet.  Det ble samtidig informert om at Trosopplæring – TOL – endres og ny plan for kirkelig undervisning og læring innføres; KUL. |
| **Vedtak:**  Rådet støttet forslaget om foredrag/bibeltime mm onsdager før middagsbønn. |

|  |  |
| --- | --- |
| **Sak 25/2024** | **Årsmøtet 2025** |
| Det ble foreslått å avholde årsmøte i Sjømannskirken Gran Canaria torsdag den 13.03.24 i forlengelse av fest på kjerka evt kveldsbønn med kveldsmat.  For å stemme må man ha tilknytning til lokal sjømannskirke. IT-løsning for medlemmer er under utarbeidelse og vår kirke er pilot. Liv jobber med det, og programmet tas i bruk på nyåret.  Årsmøtekomite ble foreslått som følger:  Daniel  Edward  Øivind – også kontakt til stab |
| **Vedtak:**  Tentativ dato for årsmøte er 13.03.25.  Årsmøtekomite ble nedsatt. |

|  |  |
| --- | --- |
| **Sak 26/2024** | **Avtroppende sjømannsprest - bortfalt** |
| -Ingunn hadde bedt om tid i møtet, men meldte forfall for saken. |
| **Vedtak:**  Saken bortfalt. |

|  |  |
| --- | --- |
| **Sak 27/2024** | **Sjømannsprest Ingunn takket av** |
| Kirkerådsleder Daniel takket Ingunn varmt for tjenesten i Arguineguin og overrakte en liten gave. Hun ble ønsket varmt «velkommen hjemom» ved en senere anledning. |
| **Vedtak:**  Rådet takket Ingunn for samarbeidet og ønsker henne lykke til i sitt videre arbeid i Norge. |

|  |  |
| --- | --- |
| **Eventuelt** | **Fra Stabsmøte**  Det er tradisjon for å gi 90% av ofringen til Caritas og 10% til egen kirke i forbindelse med Helligetrekongersdag 6. januar. Vår kirke har ikke gudstjeneste denne dagen, men den 12.01.25. Det foreslås å gi 90% til Caritas den 12. i stedet. |
| **Informasjon og ønsker**  Det ble informert om at Ord for dagen ikke finnes på program/oppslag – Bør det kunngjøres? Bevisstgjøring og innhold med mening ble etterspurt, og at det tidligere var presentasjon av kirkeverter som arbeidet angjeldende dag.  Det framkom i svaret at det ikke er krav om bibelvers, men noen ord som passer i kirken. Informasjon er vektlagt i det siste, formen er noe endret, noe som er opp til hver enkelt. Det informeres alltid om Middagsbønnen kl 12.  Det ble framholdt at det er de som er på jobb i leseværelset som bør ha ord for dagen. Det kan være stab eller frivillige. Invitasjon til Middagsbønn er viktigst. Det ble foreslått å samarbeide med stab om bevisstgjøring rundt Ord for dagen, og at bibelbokser, der man trekker et ord for dagen eventuelt, kan benyttes.  **Kirkekoret – takk til dirigent**  Kirkekoret har en god dirigent som jobber frivillig. Det ble foreslått å takke for innsatsen i kirken da Vi synger julen inn.  Forøvrig framkom følgende:  Da utvalg etableres og de nødvendigvis vil ha oversikt over grupper som er tilknyttet de enkelte utvalg, vil det være naturlig å takke for deltagelse på gruppenivå.  **Forsikringsavtale**, er som tidligere referert, inngått med spansk selskap. Spanske myndigheter er strenge med hensyn til frivillighet og tilsyn utføres stadig oftere.  **Frivillighetskoordinator**  Det framkom spørsmål om hvilke oppgaver Frivillighetskoordinator har. Øivind informerte om at frivillighetskoordinator, stab og utvalg vil jobbe sammen videre om oppgaver og oppfølging som vedrører frivillige medarbeidere.  **Datoer for Kirkerådsmøter vår 2025**  Datoer for Kirkerådsmøter ble foreslått på torsdager kl 12 i 2025; 06.02 og 20.03.  **Vedtak:**  Det gis 90% av offer til Caritas ved gudstjenesten 12.01.25.  Informasjon i forbindelse med eventuelt ble tatt til orientering.  Datoer for Kirkerådsmøter 2025 ble vedtatt: 06.02 og 20.03. Møtestart Kl 12. |
|  |
|  | **Daniel takket for møtet som ble avsluttet kl 14:15** |

Etter at formelt møte var avsluttet framkom følgende:

**Rammer rundt frivillighet**

Øivind informerte om at Sjømannskirken ønsker avtale med alle frivillige.

Det arbeides med register over frivillige – andre oppgaver bør få lik praksis.

Et advokatfirma i Torrevieja arbeider med å få fram en formell avtale, og det forstås slik at spanske myndigheter krever at frivillige i en organisasjon må signere en avtale på 4 sider… Det er krav om at frivillige skal være forsikret. Forsikring er tegnet for Gran Canaria. Forsikringen må følge opp; at frivillige jobber og når de er på jobb. Det kan se ut som en slik avtale MÅ printes og signeres.

Det kommer støtte fra Bergen i starten på desember for å jobbe videre med avtaler og elektronisk stempling for alle ansatte.

Fra konsulatets side ble slike avtaler ønsket velkommen. Det ble også nevnt at det er viktig at ansatte på stasjonene snakker landets språk.